**UNIUNEA NAŢIONALĂ A BAROURILOR DIN ROMÂNIA**

**COMISIA PERMANENTĂ**

**D E C I Z I A nr. 214**

***30 septembrie 2024***

*În baza dispozițiilor art. 67 alin. 1 lit. a) și (3) din Legea nr. 51/1995 privind organizarea şi exercitarea profesiei de avocat, cu modificările şi completările ulterioare,*

*Ținând cont de faptul că, potrivit Hotărârii Consiliului UNBR nr. 98/30.08.2024, la data de 01.10.2024, intră în vigoare normele interne ale Uniunii Naționale a Barourilor din România (UNBR),* *date în aplicarea Legii nr. 129/2019 pentru prevenirea și combaterea spălării banilor și finanțării terorismului,* *conform prevederilor art. 2 lit. n) și art. 59 alin. (1) din Legea nr. 129/2019 coroborat cu art. 3 lit. d) și art. 4 alin. (2) lit. d) din Ordinul Președintelui O.N.P.C.S.B. nr. 37/2021;*

*Văzând că, prin Hotărârea Consiliului UNBR nr. 98/30.08.2024, s-a stabilit că, până la data de 15.09.2024, barourile și avocații pot remite propuneri și observații pe adresa de email* *GL7-problematica-onpcsb@unbr.ro* *și s-a mandatat Comisia Permanentă să aprobe eventualele modificări și completări, urmând ca decizia să fie supusă ratificării Consiliului UNBR;*

*Având în vedere că la UNBR au fost înaintate propuneri de modificare/completare a Hotărârii Consiliului UNBR nr. 98/30.08.2024 ce necesită un timp suplimentar de analiză;*

*Comisia Permanentă, în ședința prin vot electronic din data de 30.09.2024,*

**D E C I D E :**

 **Art. 1** **– (1)** Până la data de ***10.10.2024***, se amână intrarea în vigoare a normelor interne ale UNBR date în aplicarea Legii nr. 129/2019 pentru prevenirea și combaterea spălării banilor și finanțării terorismului, adoptate prin Hotărârea Consiliului UNBR nr. 98/30.08.2024:

 1. Reglementarea sectorială a UNBR în aplicarea Legii nr. 129/2019;

 2. Procedura de control a organismului de autoreglementare UNBR în aplicarea Legii nr. 129/2019.

**(2)** Până la această dată, Comisia Permanentă se va întruni în ședință în sistem videoconferință, pentru a decide, atât cu privire la propunerile înaintate cu privire la normele interne, cât și cu privire la aprobarea Regulamentului registrelor speciale, prevăzute în art. 8 și 9 din Reglementarea sectorială a UNBR în aplicarea Legii nr. 129/2019.

**Art. 2 – (1)** Decizia Comisiei Permanente va fi supusă ratificării Consiliului UNBR.

**(2)** Prezenta hotărâre se comunică membrilor Consiliului UNBR și Barourilor și se afișează pe website-ul [www.unbr.ro](http://www.unbr.ro) .

**C O M I S I A P E R M A N E N T Ă**